JUDEŢUL SATU MARE

CONSILIUL LOCAL CĂLINEŞTI OAŞ 
HOTĂRÂREA NR.   7  /2010
privind stabilirea unor masuri edilitar-gospodăresti de interes local si a sanctiunilor contraventionale la normele privind administrarea si gospodarirea domniului public si privat  de pe raza comunei Calinesti Oas. 


Consiliul Local al Comunei Calinesti Oas, jud. Satu Mare, întrunit în şedinţă a-4-a ordinară în data de 01.04.2010
           Ţinând seama de necesitatea organizării şi desfăşurării în bune condiţii a activităţii edilitar-gospodăreşti, pentru asigurarea păstrării ordinii, curăţeniei şi igienei publice pe teritoriul Comunei Calinesti Oas. 
           Având în vedere prevederile  alin.2 şi 3 şi art.8, alin.2, lit.d din O.G.nr.2/2001 privind regimul juridic al contravenţiilor, art.2 pct.19, 25 şi 28 din Legea nr.61/1991, republicată, O.G.nr.55/1994 art.1, O.U.G. nr.195/2005 art.96,  precum şi O.G.nr.21/2002, art.18.
           În conformitate cu prevederile art.36 alin 2 lit.c, , alin.6 lit.a nr.7, nr. 9, şi art.45 alin.1 din Legea nr.215/2001, republicată cu modificările şi completările ulterioare,  privind administraţia publică locală.

HOTĂRĂŞTE:

Art.1. Începând cu data intrării în vigoare a prezentei hotărâri, în comuna Calinesti Oas, se instituie următoarele obligaţii:

CAPITOLUL  I
OBLIGAŢII PRIVIND ÎNTREŢINEREA TERENURILOR
ŞI SPAŢIILOR PUBLICE
Art.2. Terenurile aparţinând domeniului public care sunt întreţinute de asociaţiile de locatari, respectiv asociaţiile de proprietari şi proprietarii sau deţinătorii imobilelor sunt compuse din:
- spaţii verzi
- trotuare, alei, platforme, parcări
- terenuri de joacă şi platforme gospodăreşti
care înconjoară perimetrul clădirii de locuit până la limita drumului, respectiv a altei proprietăţi sau zone perimetrale întreţinute de altă persoană.
Art.3. Proprietarii se vor îngriji ca terenurile dintre imobilele-construcţii pe care le administrează să fie utilizate conform destinaţiei iniţiale.
Art.4. Neângrijirea corespunzătoare a spaţiilor aflate în întreţinerea proprietarilor sau deţinătorilor,  după cum şi ocuparea abuzivă a terenurilor publice ori schimbarea destinaţiei acestora constituie contravenţie.
Art.5. Împrejmuirea terenurilor de natura celor arătate la art.3. precum şi ridicarea pe acestea a unor construcţii de orice fel se poate face numai pe baza autorizaţiei eliberate de Primărie. Încălcarea acestor obligaţii se sancţionează conform legii.
Art.6. Următoarele fapte săvârşite în parcuri, grădini publice, pe spaţiile verzi din comună sau căi de comunicaţie constituie contravenţie.
a) - distrugerea, degradarea sau smulgerea plantaţiilor de orice fel;
b)- răsturnarea sau degradarea indicatoarelor, cabinelor telefonice, băncilor, coşurilor de hârtii şi a altor   obiecte de mobilier urban, precum şi mutarea acestora din locurile unde se găsesc;
c)- trecerea ori staţionarea pietonilor sau a vehiculelor pe spaţiile verzi;
d)- dormitul pe bănci, în parcuri şi grădini publice;
e)- păşunatul animalelor în parcuri şi grădini publice, zone de agrement, terenuri virane, zone verzi, canale şi rigole, diguri şi zone inundabile ale râului Tur, în alte locuri decât cele special amenajate ca păşuni;
f)- deteriorarea împrejmuirilor, gardurilor şi a altor amenajări destinate protejării spaţiilor verzi;
g)- circulaţia pe trotuare, aleile destinate pietonilor a oricăror vehicule cu excepţia celor autorizate în scop de aprovizionare, intervenţie sau efectuarea de lucrări de salubrizare;
h)- smulgerea ierbii, a florilor şi tăierea de corecţie la arbori de către persoane neautorizate ;  
i)- săparea fără autorizaţie de şanţuri, canale şi altele de acest fel;
î)- nerefacerea în termenul stabilit a distrugerilor în urma unor accidente de circulaţie a tuturor amenajărilor de pe domeniul public de genul: plantaţii, stâlpi de orice fel, mobilier urban, borduri, împrejmuiri, etc.
             În afara amenzii contravenţionale, făptuitorii vor fi obligaţi să plătească şi despăgubiri pentru pagubele cauzate prin încălcarea acestor norme, după caz, care sunt egale cu valoarea de refacere a bunului distrus sau degradat.

CAPITOLUL  II
REGULI ŞI OBLIGAŢII PRIVIND STAŢIONAREA ŞI PARCAREA
VEHICULELOR
Art.7.
a) Staţionarea vehiculelor de orice fel este permisă numai în locuri special amenajate, prevăzute în acest sens cu indicatoare şi marcaje, precum şi pe partea carosabilă a drumurilor publice cu respectarea semnelor de circulaţie şi a codului rutier.
b) Staţionarea pe trotuare se poate face numai pentru autoturisme şi numai pe străzile care au o lăţime a carosabilului de până la 6 m, cu condiţia să nu stânjenească mersul pietonilor.
Art.8. 
Staţionarea sau parcarea autovehiculelor şi a vehiculelor cu tracţiune animală, cu excepţia celor autorizate, în alte locuri decât cele indicate mai sus constituie contravenţie.
Se interzice depozitarea autovehiculelor în curs de dezmembrare pe domeniul public (parcări, zone verzi, carosabil).
Atelierele de reparaţii auto auto sunt obligate să asigure spaţiu de parcare pentru toate autovehiculele aduse la reparaţii .  Se interzice parcarea acestora pe domeniul public (parcări, zone verzi, carosabil, etc.) aflat în apropierea atelierului .

CAPITOLUL  III 
OBLIGAŢII PRIVIND RESPECTAREA CURĂŢENIEI,
ORDINII ŞI LINIŞTII PUBLICE
Art.9. Săvârşirea următoarele fapte  prin care se aduce atingerea ordinii, curăţeniei şi liniştii publice, constituie contravenţie:
a) vânzarea şi consumul de produse alcoolice în alte locuri decât cele autorizate;
b) vânzarea şi consumul seminţelor de orice fel în locurile publice;
c) lipirea, scrierea sau expunerea de afişe, anunţuri sau panouri pe imobile, stâlpi, garduri sau în alte locuri decât cele special aprobate şi amenajate;
d) împrăştierea resturilor menajere şi altor deşeuri lângă containerele ori   recipientele pentru gunoi;
e)  depozitarea de resturi menajere şi deşeuri în alte locuri decât cele amenajate;
f)  vânzarea de legume, fructe, flori, produse alimentare şi orice mărfuri industriale pe străzi sau alte locuri decât cele amenajate în acest scop şi autorizate de primărie;
g) mersul pe bicicletă  pe aleile din parcuri precum şi rezemarea bicicletelor de pereţii sau vitrinele unităţilor comerciale;
h) lăsarea în stare liberă pe căile publice, în parcuri, a animalelor sau păsărilor; 
i) folosirea altor recipienţi decât cei special destinaţi pentru gunoi, utilizarea de recipienţi fără capac, precum şi a celor degradaţi din care se scurg deşeurile;
î) menţinerea pubelelor pe domeniul public în alte zile decât cele programate pentru colectarea gunoiului;
j) utilizarea zonelor verzi aparţinând domeniului public pentru practicarea agriculturii;
k) necurăţarea şanţurilor, rigolelor şi a podeţelor din faţa caselor , grădinilor şi a terenurilor de orce fel,de catre proprietar sau deţinătorii, dacă prin aceasta se provoacă staţionarea sau revărsarea apelor pe căile publice sau pe alte terenuri precum şi dacă crează o stare de mizerie în zonă ;
l) provocarea de zgomote între orele 22-06, de natură să conturbe liniştea celorlalţi locuitori;
m) necurăţarea trotuarelor, a locurilor de parcare pe care le folosesc aferente imobilelor, de către proprietarul sau deţinătorul acestora, persoane fizice şi juridice; 
n)  ocuparea trotuarelor, zonelor verzi sau a străzilor cu materiale de construcţii,                                     schele, utilaje, maşini etc. fără a deţine autorizaţie în acest sens;
o)   necurăţirea zăpezii sau a gheţii de pe trotuarele şi rigolele din faţa imobilelor de  către proprietarul sau deţinătorul acestora şi aruncarea acesteia din curţi pe străzi;
p) aprinderea sau întreţinerea focului pe domeniul public ,neamenajarea vitrinelor, neîntreţinerea şi nespălarea acestora, precum şi a pereţilor de sticlă;
r) sacrificarea animalelor( porci, viţei, miei etc.) pe spaţiile publice (străzi, trotuare, parcări, parcuri, zone verzi etc.);
s) aruncarea hârtiilor, ambalajelor, ţigărilor pe domeniul public în alte locuri decât cele special destinate;
ş) spălarea autovehiculelor pe domeniul public;
t) nerespectarea sau neîntreţinerea instalaţiilor aferente imobilelor deţinute în proprietate sau în chirie;

CAPITOLUL  IV
REGULI ŞI OBLIGAŢII PRIVIND CREŞTEREA ANIMALELOR

Art.10. Pe terenul comunei este permisă creşterea animalelor numai în interiorul curţilor imobilelor împrejmuite şi cu respectarea următoarelor condiţii :
a) Se interzice lăsarea în libertate sau accesul fără botniţă şi lesă în locuri şi localuri accesibile publicului a câinilor sau a altor animale care prezintă pericol pentru integritatea corporală a cetăţenilor.
b) Se interzice accesul cu câini din rasele concepute pentru lupte (Pit Bull, Amstaff, Tosa Inu, Dog Argentinian, Fila Brasiliero) şi a metişilor rezultaţi din împerecherile unor exemplare din aceste rase cu câini din orice altă rasă în locurile prevăzute la aliniatul 1, indiferent de echiparea acestora.
c) Se interzice organizarea luptelor de câini.

CAPITOLUL   V    
SANCŢIUNI
           
 Art.11.  Constituie contravenţie şi se sancţionează după cum urmează:
a) încălcarea prevederilor art.6.lit.d; cu amendă cuprinsă între  50 - 60 lei (RON).
d) încălcarea prevederilor art.3; art.4; art.6 lit.b,e,h, art.8; art.9 lit.a, c, f, h, j, k, l, m, p, q, ş, t, cu amendă cuprinsă între 80 - 120 lei (RON).
e) încălcarea prevederilor art. 9 lit.d şi e cu amendă cuprinsă între 200-500 lei RON pentru persoane fizice şi 500 -1.000 lei RON pentru persoane juridice.
f) încălcarea prevederilor art.9 lit.i şi n cu amendă cuprinsă între 200 – 500 lei RON. 
g) încălcarea prevederilor art.6 lit.a, c, f, g, j, art.10,  cu amendă cuprinsă între 100 – 140 lei RON.
i) încălcarea prevederilor art.6 lit.i, art.7 lit.c, 140 – 300 lei RON.
Art.12. Dacă prin contravenţie s-a cauzat o pagubă ori sunt lucruri supuse confiscării, agentul constatator va stabili şi cuantumul despăgubirii, ori după caz, va dispune confiscarea, făcând menţiunea despre aceasta în procesul verbal.
Art.13.  În cazul persoanelor juridice, amenda se aplică conducătorului acestuia sau persoanei în a cărei răspundere este activitatea în care s-a săvârşit contravenţia.

CAPITOLUL   VII 
CONSTATAREA  CONTRAVENŢIILOR ŞI CĂILE DE ATAC
Art.14. Contravenţiile prevăzute în prezenta hotărâre se constată de  reprezentanţii Poliţiei,  respectiv de persoanele desemnate de către  primarul comunei din cadrul personalului Primăriei .
Art. 15. Poliţia este competentă în aplicarea tuturor Hotărârilor de Consiliu Local emise anterior constituirii sale, care au ca obiect sancţionarea contravenţiilor în domeniul edilitar-gospodăresc, ordinii, curăţeniei şi igienei publice.
Art.16. Contravenientul este obligat să prezinte agentului constatator, la cererea acestuia, actul de identitate, iar în cazul cetăţenilor străini, persoane fără cetăţenie sau a cetăţenilor români cu domiciliul în străinătate seria si numărul paşaportului ori ale altui document de trecere a frontierei de stat data eliberării acestuia si statul emitent.
Art.17. Contravenţiile se constată prin Proces verbal, ce va fi înmânat sau, după caz, comunicat în copie contravenientului în termen de cel mult o lună de la data încheierii. Comunicarea se va face de către organul care a aplicat sancţiunea. În cazul în care contravenientul nu este acasă sau  refuză să semneze procesul verbal, comunicarea acestuia precum şi înştiinţarea de plată se face de către agentul constatator în termen de cel mult o lună de la data încheierii.
Dacă contravenientul a fost obligat şi la plata de despăgubiri, odată cu procesul verbal i se va comunica verbal şi înştiinţarea de plată pe care se va face menţiunea  cu privire la obligativitatea achitării amenzii şi, după caz, a despăgubirii în termen de 15 zile de la comunicare, în caz contrar urmând să se procedeze la executarea silită.
Art.18. Plângerea împotriva procesului verbal de constatare a contravenţiei însoţită de copia procesului verbal se depune la organul din care face parte organul constatator, in termen de 15 zile de la data înmânării sau comunicării acesteia.
Art.19. Punerea în executare a amenzii şi a despăgubirilor se va face de către organul din care face parte agentul constatator dacă nu s-a promovat calea de atac împotriva procesului verbal sau de către instanţa judecătorească, în celelalte cazuri. 
În vederea executării amenzii, organele menţionate mai sus vor comunica din oficiu organelor de specialitate, conform prevederilor legale privind executarea silită a creanţelor bugetare, în a căror rază teritorială domiciliază sau îşi are sediul contravenientul, procesul verbal de constatare a contravenţiei şi aplicare a sancţiunii, neatacat în termen, după caz, a dispozitivului hotărârii judecătoreşti irevocabile prin care s-a soluţionat plângerea.

CAPITOLUL   VIII 
DISPOZIŢII FINALE
 Art.20. Prevederile prezentei hotărâri se completează în mod corespunzător cu procedura de constatare, sancţionare şi căile de atac din O.G. 2/2001.
Art.21. Prezenta hotărâre va fi adusă la cunoştinţă publică prin publicarea pe situl primăriei şi afişare la sediul primăriei, urmând să  intre în vigoare la data de 01.04.2010
Art.22.Incepând cu data prezentei prevederile HCL nr.26/2001 încetează.
Art.23. Prevederile prezentei hotărâri vor fi duse la îndeplinire de către viceprimarul comunei Calinesti Oas, domnul Marcut Vasile. 
PREŞEDINTE DE SEDINŢĂ                                CONTRASEMNEAZĂ

   CONSILIER LOCAL                                                    SECRETAR

____________________                                        ___________________                              

                                                                        BUMB VASILE

